Katie Melua, glas Kutaisija i Belfasta

Katie muzički postoji već 15 godina (prvi album objavila je 2003. godine), ja sam njen “rođen za jazz” glas (mada spada više u blues ili pop) otkrio zahvaljujući Deezer Flow-u. Deezer je, kao što već verovatno znate, streaming servis koji pored ogromne (sve!) muzičke baze pamti vaš muzički ukus i predlaže slične muzičare. Rođena u gruzijskom gradu Kutaisi, odrasla u Belfastu, postala zvezda u Engleskoj, dete imigranata koje je ostvarilo svoj san, na radost i nas ljubitelja dobrog zvuka. Za početak preporučujem album “B-Sides – The Tracks That Got Away”, koji je 2008 izašao samo u mp3 formatu. Demo svih pesama možete čuti klikom ovde. Nosače zvuka kupujem uglavnom na Ebay-u jer ima svojih prednosti u odnosu na druge onlajn prodavnice, prvenstveno najveći izbor novo/polovno i usled velike konkurencije najbolje cene. Pošto sam školski primer impulsivnog kupca, istog dana sam kupio dva albuma u CD formatu: “Call off the Search” iz 2003. i “Piece by piece“, album iz 2005. godine, njen drugi po redu, i dupli vinil “Ultimate Collection“, kompilacija iz 2018. godine. Diskovi su ekspresno stigli i već neko vreme uživam u njima. Iako sam ih već odslušao na Deezer-u, mp3 320 kbps definitivno ne može da pruži, bar meni, pravi užitak. Zašto ne može, o tome drugi put. Hit na albumu “Piece by piece“ je pesma “Nine million bicycles” koja je takođe izašla i kao singl CD. Ja znam da je malo ljudi koji danas uopšte kupuju diskove ili ploče, ali nekog ko je kupio singl CD još uvek nisam sreo. Moj favorit na ovom albumu je istoimena pesma “Piece By Piece”. Obožavam albume gde ne moram da koristim dugme “skip”. Ketevan “Katie” Melua, gruzijski ქეთევან „ქეთი“ მელუა, (Kutaisi, 1984.), gruzijsko-britanska pevačica. Rođena je 1984. u Gruziji, do 1991. državi u sklopu SSSR-a. Od 1992. godine živela je u Belfastu, Severna Irska, a od 1998. u Engleskoj. Prvi studijski album “Call off the Search” objavila je 2003. godine. U prvih 5 meseci prodaje, prodato je više od 1,8 miliona primeraka. Godine 2005. izdala je svoj drugi album, pod imenom “Piece by Piece”; drugi je album ponovio uspeh prvog. Tako je Katie postala najprodavanija britanska pevačica 2004., 2005., 2006. godine i najprodavanija evropska za 2006. godinu.