ROTEL CD14 Cd Plejer i T14 Muzički Strimer/FM Tjuner

Ako do sada niste čuli i znali, Rotel je japanski proizvođač vrhunske audio opreme, prvenstveno orijentisan na audio pojačala, kompakt disk plejere, tjunere itd. Kompanija je osnovana 1961. godine. Početkom osamdesetih godina Rotel se pridružio grupi B&W formirajući strateški savez sa Bowers & Wilkins-om, a kasnije i sa Classé Audio. Kompaniju je osnovao Tomoki Tachikawa. Trenutno je vodi njegov nećak, Peter Kao. Danas je jedna od retkih u svetu koja je još uvek u rukama i pod kontrolom porodice koja ju je osnovala. Rotel proizvodi audio uređaje visokih performansi već preko 50 godina, te je priznat kao predvodnik u segmentu pristupačne high-end kućne audio opreme. Moja avantura sa Rotel proizvodima počela je sa njihovim pojačalima i tjunerom sa kraja 70-tih godina, preko novijih serija sa početka 21. veka, kao što su CD plejer RCD-06, tjuner RT-06 i pojačalo RA-10, koje sam kao rezervne uređaje koristio do prošle godine. Ne mogu ništa loše reći o njima, to su po meni u to vreme bili najbolji uređaji u tom cenovnom rangu. RA-10 je po meni zvučno najbolje novo integrisano pojačalo koje se 2014/15 moglo kupiti za iznos do €400. Isto važi i za kompakt disk plejer RCD-06 koji se i danas može naći, super očuvan polovan uređaj može se nabaviti za oko €200, i čini mi se da za taj novac ne možete naći zvučno bolji plejer. Posle višednevnog promišljanja, iščitavanja članaka po raznim hi-fi sajtovima i forumima, odlučio sam se da ponovo poklonim poverenje Rotelu, ovaj put kombinaciji CD plejera sa oznakom CD14 i FM/DAB i muzičkog network streamer-a T14. Rotelovu seriju 14 čine dve verzije integrisanih pojačala, slabije A12 i konkretnije A14, zatim CD plejer CD14 i na kraju T14, FM/DAB tjuner i muzički strimer. Postoji i jednostavnija verzija sa oznakom T11, tj. običan tjuner sa funkcijama FM/DAB. Iako sam prvenstveno ljubitelj high-end gramofona i vrhunske reprodukcije zvuka koji gramofonska igla donosi, volim i koristim skoro sve ostale uređaje za audio reprodukciju. Podjednako koristim i cenim nove, kao i vintage uređaje, posebno one iz 70-tih. godina jer imaju, bar za mene, određene karakteristike neprolazne vrednosti. Rotel CD14 CD14 koristi visoko ocenjeni Wolfson DAC čip, koji je sposoban za sample rate do 192kHz. Naravno, kako CD radi na 44.1kHz, sposobnost ovog DAC-a je nepotrebna. DAC = Digitalno-analogni konverter. CD14 takođe može da reprodukuje i mp3 narezan na CD ali za taj format vam nije potreban Rotel, već kupite polovan uređaj za €30. Analogni izlaz se nalazi pozadi i u pitanju je nebalansirani RCA priključak. Raspored prednjeg panela je prilično standardan: dugme za on/off na levoj strani, klizna CD fioka ispod digitalnog displeja u sredini i standardna operativna dugmad na desnoj strani. Intenzitet plave led lampice se može podešavati. Daljinski upravljač duplira funkcije dugmadi i dodaje još neke. Na zadnjem panelu, RCA izlazni priključci se nalaze sa leve strane; 12-voltni trigger jack i Rotel Link (služe za konekciju sa drugim Rotel uređajima) priključci su u centru, zajedno sa digitalnim SPDIF izlazom. SPDIF izlaz omogućava povezivanje CD14 na A14 integr. pojačalo ili na bilo koji eksterni DAC sa SPDIF ulazom i time se zaobilazi DAC ugrađen u CD14. Sama kutija uređaja, kojom dominira aluminijumska prednja ploča sa komandama i displejom, izgleda prilično kvalitetno i lepo na oko, posebno uparena sa još nekom Rotel komponentom. Što se zvuka tiče, kao što sam rekao, prethodno sam koristio Rotel RCD-06 model, i prelazak na CD14 se osetio momentalno. Test sam vršio sa diskom koji dobro poznajem, u pitanju je Adriano Celentano i album “Per sempre” iz 2002. godine. Inače radi se o albumu sa vrhunskom produkcijom. Kako se to obično kaže, zvuk je ispunio sobu i horizontalno i vertikalno, dobio je na dubini i širini. Detalji su izraženiji takođe, zvuk je topao i bliži analognom, koliko je to kod CD formata uopšte moguće. Procentima izraženo, recimo da je poboljšanje u kvalitetu reprodukcije 40% u odnosu na model RCD-06 koji koristi Burr-Brown 24-bit/96kHz DAC. Ja sam vrlo zadovoljan sa ovom promenom, ali imajte u vidu da je to samo moje subjektivno mišljenje i da kvalitet zvuka zavisi od dosta drugih faktora u sistemu, ne samo od kvaliteta CD plejera. Imao sam priliku da čujem par skupljih CD plejera i čini mi se da je CD14 jedan od favorita u cenovnom rangu do €700. Rotel ima i druge, skuplje modele, koji verovatno nude i više. CD je više put proglašavan kao mrtav ili umirući format, ali to je glupost; Velika većina albuma se i dalje objavljuje na CD-u, a na raspolaganju su i milioni polovnih CD-a, dovoljno je da proverite na eBay-u, ili posetite bilo koju bolje opremljenu knjižaru. Mnogi audiofili i ljubitelji muzike već imaju velike CD kolekcije, tako da je priča o tome da je CD mrtav besmislena isto toliko koliko tvrdnja da je Vinil mrtav. 2018. godine je u svetu prodato 17.000.000 novih gramofonskih ploča, dok se prodaja CD-ova meri u stotinama miliona. Rotel T14 Iako je oficijelno predstavljen kao tjuner, T14 pruža bogat izbor izvora za slušanje muzike, od emitovanja preko radio FM/DAB + kanala (podržava i RDS (Radio Data System) ) do širokog spektra internet striming servisa preko wi-fi-a zahvaljujući aplikaciji DTS Plai-Fi, dostupnoj kako za Apple uređaje, tako i za Android i Windows. T14 omogućava reprodukciju muzike preko lokalne mreže, slušanje internet-radija, kao i popularnih muzičkih servisa kao što su Deezer, Spotify, Amazon music i drugo. Prepoznaće skoro svaki uređaj koji se nalazi na istoj mreži, bio to Media server ili običan računar sa aktiviranom Share opcijom. Ka T14 možete strimovati i sa vašeg telefona, tableta ili laptopa. Mislim da danas postoji mali broj audio uređaja koji nude praktično sve opcije, od FM radio stanica do izbora strima sa bilo kog izvora zvuka. Klasični radio još uvek ima mesta u mom srcu! Za detalje i specifikaciju šta sve T14 može i ne može pogledajte zvanični sajt. O kvalitetu zvuka neću pisati jer posle slušanja daleko kvalitetnijih uređaja, tj. gramofona, zatim CD-a, moje mišljenje svakako ne bi bilo objektivno. Sa flac fajlovima koje sam strimovao sa laptopa bio sam zadovoljan. Što je izvor zvuka (format) kvalitetniji T14 više dolazi do izražaja. Lično bih više voleo da je u T14 ugrađen Wolfson DAC, umesto TI, ali i to je moje subjektivno mišljenje, stvar ukusa. Ako ste vlasnik i pojačala A14 koje mislim da ima ugrađen Wolfson DAC, T14 će koristiti njega za obradu. Daljinski upravljač pokriva sve potrebne funkcije. Kada se strimuje sa recimo Deezer-a možete koristiti daljinski za menjanje pesama, ali ne i za kontrolu jačine zvuka. Uparen sa A14 i to je moguće, kao i upotreba iOS Rotel aplikacije. Manom smatram nedostatak digitalnog ulaza, ovako T14 je osuđen samo na bežični prenos podataka. Čitao sam na nekom češkom sajtu da je moguće uz pomoć usb/ethernet adaptera koristiti usb ulaz na zadnjoj strani za žičnu konekciju, ali to nisam lično probao i ne znam da li funkcioniše. U uputstvu piše da usb ulaz služi za servis. Na zadnjoj strani uređaja nalaze se analogni i digitalni audio-izlaz, tako da se i T14 može priključiti na neki kvalitetniji eksterni DAC, radi dodatnog poboljšanja zvuka. Nisam koristio slične uređaje drugih proizvođača, pa stoga nisam u mogućnosti da pravim poređenja. Ovaj tekst nije reklama, već samo moje lično iznošenje iskustava i utisaka. Za kupovinu, savete i tačnu specifikaciju proizvoda obratite se ovlašćenom prodavcu ili proizvođaču.